## Camarero destaca la inversió d’1,9 milions d’euros per a la construcció del nou centre de dia per a persones majors de la Pobla de Vallbona

*** La vicepresidenta primera visita les obres de construcció del Centre de Dia de la Rascanya, en fase de finalització, que crearà 60 places noves d’atenció a majors
* La titular de Servicis Socials assenyala que “les persones estan en el centre de la gestió d’este Consell, que invertix cada dia a millorar la qualitat de vida i que augmentarà els recursos destinats a l’atenció de les persones”**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat la inversió d’1.936.644,99 euros en la construcció del nou Centre de Dia de la Rascanya per a persones majors a la Pobla de Vallbona.

Així ho ha detallat Camarero en la visita a les obres de construcció del centre de dia, que es troba ja en la fase final dels treballs i que es preveu que comence a oferir servici el primer trimestre del 2026.

Este centre de dia donarà servici a 60 persones majors, que disposaran d’unes instal·lacions d’acord amb les seues necessitats, en les quals destaquen la sala de rehabilitació, la d’atenció individual, la d’activitats, la de tractaments, la d’oci, la perruqueria i un espai TIC a on podran aprendre i aprofundir en l’ús de les noves tecnologies.

A més d’esta inversió d’1,9 milions d’euros per a la construcció d’este centre a la Pobla de Vallbona, la Generalitat finançarà el cost de les 60 places públiques noves per a persones majors a través del Contracte Programa, que finança els servicis socials municipals i que ha vist ampliada la seua quantia, per part del Govern autonòmic, en un 58,58 % en el municipi, al passar de 2.144.020,3 euros en 2024 als 3.399.722,92 euros en 2025.

A més, el Contracte Programa de la Generalitat també finança, a la Pobla de Vallbona, 36 places en el centre ocupacional per a majors i 50 places en el centre d’atenció primària per a persones amb discapacitat.

La vicepresidenta primera ha destacat que “construir un nou centre de dia per a persones majors significa continuar prioritzant els servicis socials, millorant-los la qualitat de vida, assegurant una atenció professional d’acord amb les seues necessitats i garantint el seu benestar mitjançant la inversió pública d’una Comunitat que cuida els seus majors”.

Fecha: 28/08/2025